1,500 จุดยังต้องลุ้น
วานนี้ดัชนีตลาดหุ้นไทยลงไปจุดต่ำสุด 1,511 จุด
29 ม.ค. 2563

ลูบคมตลาดทุน : ธนะชัย ณ นคร
วานนี้ดัชนีตลาดหุ้นไทยลงไปจุดต่ำสุด 1,511 จุด
หลังจากนั้นดีดเด้งขึ้นมาได้ ปิด 11.33 จุด ปิด 1,524 จุด ท่ามกลางมูลค่าการซื้อขายกว่า 64,203 ล้านบาท
แม้ดัชนียังไม่หลุด 1,500 จุด
ทว่าก็ยังวางใจไม่ได้ เพราะแนวรับทางเทคนิคนั้น อยู่บริเวณ 1,460 จุด
หรือมีโอกาสที่ดัชนีจะร่วงลงไปต่ออีกได้นั่นแหละ
แม้นักลงทุนจะหันมาเล่นหุ้นเป็นรายตัว แบบมีปัจจัยบวกเฉพาะตัวกันมากขึ้น
แต่ก็ต้องรับแหละว่า บรรดาหุ้นที่ว่านั้น หลาย ๆ หุ้นราคาขึ้นมาเต็มมูลค่ากันหมดแล้ว  อาจต้องเล่นกันแบบซื้อ ๆ ขาย ๆ อยู่ในกรอบแคบ ๆ กันไป เช่น TQM SAWAD และหุ้นไฟฟ้าอีกหลายตัว
สังเกตได้ว่า มีนักลงทุน เข้ามาสอบถามกันเยอะ
เกี่ยวกับหุ้นที่ปรับลงแรงจากไวรัสสายพันธุ์ใหม่
เหมือนนักลงทุน (รายย่อย) เองก็ยังเฝ้าหุ้นเหล่านั้นว่า ราคาที่ปรับลงมาค่อนข้างลึก
สามารถเข้าไปรับได้หรือยัง
เช่น AOT AAV MINT หรือหุ้นที่เกี่ยวกับการท่องเที่ยวทั้งหมด
ประเด็นปัญหาของหุ้นเหล่านั้น
ต้องมาดูกันว่า ลงไปแบบสะเด็ดน้ำ หรือตอบรับกับปัจจัยลบไปแล้วหรือยังล่ะ
เรื่องนี้ทางนักวิเคราะห์แต่ละโบรกฯ เหมือนจะทำเหตุการณ์สมมุติของหุ้นแต่ละตัวเอาไว้แล้ว  รวมถึงระดับความรุนแรง (เชิงลบ) ที่หุ้นแต่ละตัวจะได้รับ
แล้วราคาหุ้นที่แท้จริง หรือเหมาะสมควรจะอยู่ที่เท่าไหร่
ต้องคอยอ่านข้อมูลกันครับ
ส่วนเรื่องแบบนี้ต้องบอกก่อนว่า มันเป็นเพียงการคาดการณ์ โดยนำเหตุการณ์ในอดีตมาเทียบเคียงเท่านั้น
ดังนั้น ความสี่ยงที่อยู่นอกเหนือจาก Scenario ที่ทำกันไว้นั้น
อาจจะยังมีอยู่
หรือไม่ได้แน่นอนเสมอไป ตามที่ทำแบบจำลองกันออกมา
เข้าใจว่า ปัจจัยลบตอนนี้ เรื่องของไวรัสโคโรนา น่าจะกดดันมากสุดในบรรดาปัจจัยลบทั้งหมด
เว้นแต่ว่า จะมีปัจจัยบวกอื่น ๆ เข้ามาช่วยพยุง
นั่นก็อาจจะทำให้ ดัชนีตลาดหุ้นทั่วโลก และของไทยไม่ได้ปรับลงไปมากนัก
ก่อนหน้านี้ มีการประเมินกันไว้เกี่ยวกับดัชนีหุ้นไทย
น่าจะเคลื่อนไหวในกรอบ 1,550–1,600 จุด
แต่พอมาเจอเรื่องไวรัสฯ นี้เข้า
ทำให้กรอบดัชนีลงมาอยู่ระหว่าง 1,500–1,550 จุด
หรือดัชนีหุ้นไทยอาจจะลงไปต่ำกว่า 1,500 จุดได้ หากสถานการณ์ไวรัส ยังยืดเยื้อ และไม่ได้มีปัจจัยบวกอื่น ๆ เข้ามาสนับสนุน
ย้อนกลับมาที่ดัชนีปิดบวกเมื่อวานนี้
น่าจะเป็น Technical rebound หรือขึ้นตามสัญญาณทางเทคนิคเท่านั้น
ดัชนียังมีโอกาสปรับลงไปอีกได้ จากหุ้นที่ได้รับผลลบจากไวรัสฯ
ส่วนหุ้นปัจจัยบวกเฉพาะตัว
อย่างที่บอกไว้ตอนต้นว่า ราคาหลายตัวขึ้นมาเต็มมูลค่าล่ะ
และบางตัว อาจจะไม่ค่อยมีสภาพคล่อง
หรือเป็นหุ้นที่มีขนาดกลาง และเล็ก ๆ เท่านั้น
เวลาที่เห็นดัชนีดีดกลับมาแบบวานนี้ ท่ามกลางปัจจัยลบยังรุมเร้า
อย่าเข้าไปไล่ซื้อกันเพลินล่ะ